
[bookmark: NGCSBookmark]לפני תביעה כספית לתשלום תגמולי ביטוח בסך 87,840 ₪, מכוח פוליסת ביטוח תאונות אישיות תלמידים שהנפיקה הנתבעת (להלן: "הפוליסה"). 
טענות הצדדים בתמצית
טענות התובע
1. התובע קטין יליד שנת 2014, תלמיד בבית ספר יסודי אלזהראא בעראבה (להלן: "בית הספר").
1. ביום 16.05.21 בשעות הערב, נחבל התובע לאחר שנתקל במהמורה ונפל בכביש "אלדורה" בעראבה (להלן: "התאונה").
1. לאחר התאונה הובהל התובע לקבלת טיפול רפואי במרכז הרפואי "רים" בעראבה, ומשם הופנה למרכז הרפואי "פוריה" שבטבריה.
1. התובע אובחן כסובל משבר לטראל כונדיל הומרוס שמאל עם תזוזה מלאה. עקב כך, אושפז התובע למן יום 16.05.21 ועד ליום 20.05.21.
1. במהלך האשפוז עבר התובע ניתוח שחזור פתוח וקיבוע פנימי של השבר, וכן הושמה ידו של התובע בסד גבס אחורי. 
1. בעקבות התאונה נותרה לתובע צלקת לטרלית במרפק שמאל, עם בליטה קשיחה במרפק בצד לטרלי.
1. [bookmark: ABSTRACT_END]לאחר התאונה, סבל התובע מנכות זמנית והיה בתקופת אי כושר בהתאם להמלצת רופאיו מיום התאונה ועד ליום 30.07.21, סה"כ 75 יום.
1. בין המועדים 27.07.21 ועד ליום 07.11.21 עבר התובע סדרת טיפולי פיזיוטרפיה.
1. נטען כי עד היום סובל התובע מכאבים והגבלות בתנועת המרפק, ובהתאם לחוות דעת מומחה רפואי מטעמו – ד"ר שאדי סעדיה, נותרה לו נכות צמיתה בשיעור 10% בתחום האורטופדי (סעיף 41(7)III לתקנות הביטוח הלאומי (קביעת דרגת נכות לנפגעי עבודה) התשט"ז 1956 (להלן: "התקנות המל"ל"), ובנוסף 10% בתחום הנוירולוגי (סעיף 31(3)א לתקנות המל"ל).
1. בכתב תביעתו, עתר התובע לחיוב הנתבעת בתשלום רכיבים אלה:
10.1. בגין הנכות הצמיתה שנותרה לתובע על פי חוות דעת המומחה מטעמו - סך של 79,000 ₪.
10.2. פיצוי בגין ימי ריתוק (30) בסך 6,270 ₪.
10.3. פיצוי כעבור 5 ימי אשפוז סך של 1,570 ₪.
10.4. הוצאות (מוכחות) בסך של 1,000 ₪.
1. בהמשך, במסגרת סיכומיו, עתר התובע לתשלום פיצוי בגין נכות זמנית בסך של 11,715 ₪ בגין 55 ימים.
1. יצוין כי לכתב התביעה צורף אישור העדרות מבית הספר נושא תאריך 21.04.22, לפיו נעדר התובע מבית המשפט מיום 17.05.21 ועד ליום 01.06.21 "פרט לתאריכים 24.05.21 ו 26.05.21 אשר התלמיד נכח בבית הספר" (להלן: "אישור ההעדרות").
 טענות הנתבעת
1. הנתבעת הכחישה את עצם אירוע התאונה, לרבות את נסיבותיה, תוצאותיה, והקשר הסיבתי בין הפגיעה הנטענת לתאונה. נטען כי אף אם יעלה בידי התובע להוכיח התרחשות התאונה, הרי שאם נותרה מגבלה או נכות כלשהי, זו אינה קשורה לתאונה. לפיכך, אין התובע זכאי לתגמולי ביטוח על פי הפוליסה נשוא כתב התביעה. 

ההליך שבפני
1. כאמור, התובע צרף לכתב התביעה חוות דעת מומחה רפואי מטעמו, במסגרתה נקבעה לו נכות צמיתה כתוצאה מהתאונה.
1. מטעם הנתבעת הוגשה לתיק חוות דעת רפואית של מומחה מטעמה, ד"ר נביל גרייב, אשר קבע כי לתובע נותרה נכות צמיתה בשעור 10% לפי סעיף 40(1) לתקנות המל"ל.
1. בשל הפער בין חוות הדעת אשר הוגשו מטעם הצדדים, מונה ד"ר דוד אנג'ל כמומחה מטעם בית המשפט (להלן: "המומחה"). בחוות דעתו מיום 26.02.23 קבע המומחה כי לתובע נותרה נכות צמיתה בשעור 10% לפי סעיף 40(1) לתקנות המל"ל, וכן נכות אסתטית נוספת בשעור 3% בגין הצלקת הניתוחית לפי סעיף 75 לתקנות המל"ל.  
1. כן קבע המומחה, כי נכותו הזמנית של התובע הינה כדלקמן :
100% מיום 16.05.21 ועד 30.06.21.
40% מיום 01.07.21 ועד 31.07.21.
20% מיום 01.08.21 ועד 30.09.21.
1. בדיון שהתקיים ביום 16.07.23, סיכמו הצדדים טענותיהם בעל-פה בקצרה.
גדר המחלוקת
1. הצדדים אינם חלוקים ביחס לזכאותו של התובע לתגמולי ביטוח בגין נכות צמיתה בשיעור 10%, קרי 39,500 ₪. אין מחלוקת אף בדבר זכותו של התובע לפנות לוועדת חריגים בכל הנוגע לנכות בגין הצלקת האסתטית (בהתאם לסעיף 4 ג' לתנאים הכלליים לפוליסה).
1. המחלוקת בין הצדדים נסובה סביב זכאות התובע לתגמולי ביטוח בגין נכות זמנית, לרבות ביחס לתקופת האשפוז וכן בכל הנוגע להוצאות המשפט (שכ"ט עו"ד, עלות חוות הדעת הרפואיות).
1. הנתבעת סבורה, כי התובע לא עמד בתנאים שנקבעו בפוליסה בכל הנוגע לנכות הזמנית, שהרי גם המומחה קבע לתובע 45 ימי אי כושר בלבד, וכן כי עיון באישור ההעדרות שצורף ע"י התובע מלמד כי התובע נעדר 13 ימים בלבד, ומשהתובע התייצב בבית הספר ביום 24.05.21 ניתק הוא את הרצף הנדרש בפוליסה ומכאן שאינו זכאי לתגמולי ביטוח בגין רכיב זה.
1. לעניין ההוצאות, סבורה הנתבעת, כי משקביעת המומחה זהה בעיקרה לקביעת המומחה מטעם הנתבעת, דבר המצביע על היות חוות דעת המומחה מטעם התובע מוגזמת, הרי שאין מקום לחיובה בהוצאות אלו.
1. כן מוסיפה הנתבעת, כי התובע התעלם מקיומם של מנגנוני בדיקה בידי מומחה הקבועים בפוליסה, ובחר על דעת עצמו לפנות ישירות לתביעה משפטית ומכאן שעליו לשאת בהוצאותיו.
1. בעניין שכ"ט עו"ד, מפנה הנתבעת לכללי לשכת עורכי הדין (התעריף המינימלי המומלץ) תש"ס 2000, וטוענת כי זכאות התובע הינה לשכ"ט בא-כוחו בשעור 10% בלבד.
1. בהתאם להחלטה בסוף הדיון, צרף ב"כ התובע לאחר הדיון, עותק מהתנאים הכלליים לפוליסה.

דיון והכרעה
1. סעיף 2.א.4. לפוליסה קובע את חובתה של הנתבעת לשלם תגמולי ביטוח לתלמיד שנגרם לו היזק גופני בנכות זמנית- סכום יומי השווה ל-209 ₪ ליום, החל מהמועד בו התקיים המצב הנ"ל בתנאי שתהיה לו נכות זמנית במשך 55 יום רצופים לפחות, ועד ששה חודשים במצטבר.

1. להלן יובא נוסח הפוליסה בנוגע למונח "נכות זמנית" בפרק ההגדרות :

1. בענייננו, קבע המומחה כי לתובע נכות זמנית מן התאונה בשיעור 100% למשך 45 ימים מיום התאונה, 40% למשך 30 יום נוספים, ו-20% למשך 60 יום נוספים. סך הכול 135 ימים. התובע לא צרף אישור מאת המוסד החינוכי בדבר העדרותו בתקופת אי הכושר פרט לאישור ההעדרות, אשר במסגרתו הובהר כי התובע התייצב בבית הספר למשך יומיים.
1. הנה כי כן, בהגדרת המונח "נכות זמנית" אין התייחסות לשעורה של הנכות, ובלבד שאותו אי כושר פיזי נתמך באישור רופא מומחה בתחום הפגיעה כפי שקיים במקרה דנן, וכן כי עקב כך "נעדר מהמוסד החינוכי בתקופת לימודים סדירים ובתקופה שבה לא מתקיימים לימודים היה נעדר מהמוסד החינוכי אילו לא היו מתקיימים לימודים".
   
1. במקרה דנן, אישור ההעדרות מלמד כי הרצף הנדרש בהתאם לסעיף 2.א.4 לפוליסה נקטע בימים 24.05.21 ו- 26.05.21, ומכאן שאף אם היה התובע באי כושר פיזי שמקיים את הגדרת ה"נכות הזמנית" הקבועה בפוליסה, עדיין התייצבותו בבית הספר במועדים הנ"ל הביא לקטיעת רצף התקופה ולשלילת זכאותו לתגמולי ביטוח בגין תקופה זו, קרי עד ליום 26.05.21.
1. יודגש, כי בהגדרת המונח "נכות זמנית" ניכר כי ישנה חשיבות רבה לתנאי ההעדרות מבית הספר, ולא בכדי הפוליסה דורשת כי גם בתקופה שבה לא מתקיימים לימודים בבית הספר, עדיין תבחן התקיימות תנאי זה. ואם לא די בכך, הרי שבסעיף 2.א.4 לפוליסה, לאחר שנכנסנו  בפרוזדור ה"נכות הזמנית" והגענו כבר לטרקלין מימוש זכות זו, נתקל שוב בדרישת הרציפות.
1. ללמדנו, כי תנאי לתשלום תגמולי ביטוח בגין מרכיב הנכות הזמנית הינו העדרות מבית הספר, לתקופה של 55 ימים רצופים לפחות. דבר שלא מתקיים במקרה דנן, מחמת התייצבות התובע לבית הספר ביום 24.05.21 ו- 26.05.21.
1. למעלה מן הצורך, יצוין כי התובע בכתב התביעה עתר לחיוב הנתבעת בגין 30 ימים בפריט זה של "נכות זמנית ", ומכאן שטענותיו בסיכומים לתקופה שמעבר לכך מהווה הרחבת חזית אסורה, וממילא תקופת 30 ימים לא מקנה זכות לתגמולי ביטוח עפ"י הפוליסה במרכיב "נכות זמנית".
1. לאור האמור, תביעת התובע בכל הנוגע למרכיב הנכות הזמנית דינה להידחות.
1. אשר לימי האשפוז, ובהתאם לסיפא לסעיף 2.א.4 לפוליסה, זכאי, לכאורה, התובע לתוספת בשיעור 50% לפיצוי היומי בגין כל יום אשפוז. אולם, הסיפא לסעיף 2.א.4 כפוף לרישא של אותו סעיף ובבסיסו דרישת תקופת נכות זמנית רצופה של 55 ימים לפחות. משלא התקיים התנאי ברישא לסעיף זה בפוליסה, כאמור לעיל, הרי שדין מרכיב זה להידחות אף הוא..
1. לעניין ההוצאות ("המוכחות") ובהתאם לתנאי הפוליסה – סעיף 2.א.5, הרי שפריט זה של הוצאות בגין ייעוץ רפואי לקביעת אחוזי נכות מוחרג עפ"י תנאי  הפוליסה. מכאן, שלא קמה לתובע זכאות להחזר הוצאות אלו. יצויין עוד, כי ממילא לא צורפה קבלה המעידה על תשלום הוצאות כאלה או אחרות.
1. אשר להוצאות המשפט – מצאתי טעם של ממש בטענות הנתבעת בכל הנוגע לנוהל התביעות הקבוע בסעיף 5 לפוליסה (להלן: "הנוהל"). ואבהיר.
1. בחינת לשון הנוהל וההליך המתואר בו, כפשוטם, מעלה כי המבוטח אינו נדרש להוכיח באופן מלא את שיעור נכותו הרפואית עם הגשת התביעה למבטחת, שהרי נוהל התביעות אינו נוקט בלשון של "חוות דעת רפואית" (על כל המשתמע ממינוח זה לפי סעיף 24 לפקודת הראיות [נוסח חדש], התשל"א-1971), אלא מסתפק ב"מסמכים רפואיים מתאימים" התומכים בתביעה. 
1. נדמה, אם כן, כי על-מנת שהמבטחת תפנה את המבוטח לבדיקת רופא מטעמה, הוא אינו נדרש לצרף לתביעתו מסמכים רפואיים המבססים את שיעור הנכות שנגרמה לו כתוצאה ממקרה הביטוח, אלא אך מסמכים המעידים על אפשרות ממשית לקיומה של הנכות הנטענת. (ראו להלן : רע"א 3046/18 פלוני נ' כלל חברה לביטוח בע"מ (פורסם במאגר "נבו" – להלן : "עניין פלוני").
1. בעניין פלוני הנ"ל נערך ניתוח מקיף של הפעלת הנוהל והשלכותיו, לרבות אי הפעלת הנוהל בכל הנוגע לשקול דעתה של המבטחת והשלכתה על מינוי מומחה רפואי מטעם בית המשפט.
1. בענייננו, התובע לא הראה כי פנה אל הנתבעת בניסיון להפעיל את הנוהל, ורק משסורב בחר בהגשת התובענה אליה צורפה חוות דעת המומחה מטעמו. משכך, סבורני כי אין מקום לפסוק לתובע הוצאות בגין עלות המומחה הרפואי מטעמו.
1. להבנתי, פניה מוקדמת למבטחת, לשם הפעלת נוהל התביעות הינה ראויה ביותר הן מכח סעיף 39 לחוק החוזים (חלק כללי) תשל"ג 1973, והן מחמת חובתו הכללית של המבוטח להקטנת הנזק.
1. אף משיקולי מדיניות, סבורני כי הפעלת הנוהל הקבוע בסעיף 5 לפוליסה בתום לב ע"י שני הצדדים לחוזה הביטוח עולה בקנה אחד עם התכליות העומדות בבסיס תקנות סדר הדין האזרחי תשע"ט 2018 (להלן: "התקנות"), ובכלל זה סיוע למימוש התכלית הדיונית תוך העמדת הפלוגתות האמיתיות שבמחלוקת בין בעלי הדין, חסכון בזמן שיפוטי יקר ואיזון למול האינטרס הציבורי של ציבור המתדיינים.
1. יחד עם זאת, משהוגשה התביעה, והנתבעת לא עמדה על זכותה לאכיפת הנוהל, אלא הוסיפה להתנהל בהליך המשפטי הרגיל ולא טרחה להעלות טענות בנוגע לנוהל, אזי בכל הנוגע לעלות המומחה שמונה מטעם בית המשפט אין בידי לקבל את טענתה.
1. חוות דעת המומחה אמנם מקבלת את עמדת מומחה הנתבעת בכל הנוגע לשיעור הנכות הצמיתה שנקבעה לתובע בתחום האורטופדי, אולם אין בכך כדי לשלול מהתובע את זכותו לשיפוי בגין הוצאות בדמות חלקו בעלות חוות דעת המומחה מטעם בית המשפט.
1. ודוק, הנתבעת לא התנגדה למינוי המומחה מטעם בית המשפט, ואף לא הודיעה כי נוכח קביעת המומחה מטעמה נאותה היא לשלם סכום שאינו שנוי במחלוקת, קרי לפי נכות בשעור של 10%.
1. למעלה מן הצורך אציין, כי המומחה אף קבע כי נותרה לתובע נכות אסתטית ודי בכך ללמד כי איננו תמים דעים לחלוטין עם קביעות המומחה מטעם הנתבעת.
1. סופו של דבר, רק לאחר קבלת חוות דעת המומחה מטעם בית המשפט, ובמסגרת סיכומיה, הודתה הנתבעת בזכות התובע לתגמולי ביטוח בסכום ההולם דרגת נכות בשיעור 10%, כפי קביעת המומחה.
1. לאור האמור, סבורני כי יש לחייב הנתבעת בחלק שכר טרחת המומחה ששולם ע"י התובע, בסך 2,691 ₪.
1. אשר לשכ"ט בא-כוח התובע, לאחר ששקלתי השיקולים הצריכים לעניין, ובכלל זה תקנה 153 לתקנות, מצאתי לנכון להעמיד את שכר טרחת בא-כוח התובע ע"ס 6,000 ₪.
סוף דבר
1. התביעה מתקבלת באופן חלקי.
1. הנתבעת תשלם לתובע תגמולי ביטוח בסך של 39,500 ₪ בצרוף הצמדה וריבית מיום הגשת התביעה. לסכום זה יתווספו החזר אגרה ששולמה בסך 1,098 ₪, הוצאות משפט בסך 2,691, וכן שכ"ט עו"ד בסך 6,000 ₪.
1. הסכומים שלעיל ישולמו לתובע תוך 30 ימים מהיום, שאם לא כן יישאו הפרשי הצמדה וריבית כחוק עד מועד התשלום בפועל.
1. מתוך הסך הנ"ל,  ב"כ התובע יפקיד סכום של 35,000 ₪ לכל הפחות בחשבון חסכון סגור על שם התובע-הקטין, עד הגיעו לגיל 18, כאשר בחשבון יצויין כי הכספים הם כספי הקטין ואין לבצע כל פעולה בחשבון טרם שימלאו לו 18 מבלי שיינתן לכך אישור בית המשפט המוסמך. 
1. לאור אופן סיום ההליך, פוטר התובע מתשלום המחצית השניה של האגרה.



ניתן היום, י"ד אב תשפ"ג, 01 אוגוסט 2023, בהעדר הצדדים.

